钦定古今图书集成/明伦汇编/宫闱典/第050卷 > 世宗张元妃
## 钦定古今图书集成/明伦汇编/宫闱典/第050卷 > 世宗张元妃

按《金史后妃传》：元妃张氏，父元征，母高氏，与世宗母
贞懿皇后葭莩亲，世宗纳为次室，生赵王永中，而张
氏卒，大定二年，追封宸妃，是岁十月追进惠妃，十九年追进元妃，大定二十五年，皇太子薨，永中于诸子
最长，而世宗与徒单克宁议立章宗为太孙，世宗尝
曰：“克宁与永中有亲，而建议立太孙，真社稷臣也。”尚
书左丞汝弼者，元征子永中母舅。汝弼妻高陀斡，屡
以邪言怵永中，画元妃像，朝夕事之，觊望徼福，及挟
左道。明昌二年，高陀斡诛死，事连汝弼及永中，汝弼
以死后事觉，得不追削官爵。而章宗心疑永中，累年
不释。谏官贾守谦、路铎上疏，欲宽解上意，章宗愈不
悦。平章政事完颜守贞持其事不肯决。章宗怒，守贞
罢知济南府，诸谏官皆斥外，赐永中死。金代外戚之
祸惟张氏云。